

V Louvri sa bude konať Bienále starožitníkov. FOTO - ARCHÍV TASR
Na Bienále starožitníkov v parížskom Louvri si prídu na svoje nielen tí, ktorí chcú umelecké diela nakupovať, ale aj tí, ktorí sa chcú nimi len pokochať. Hlavným ťahákom bude bájny diamant Hviezda juhu.
V Paríži sa pripravuje hneď niekoľko pozoruhodných výstav. Musée du Luxembourg vystavuje od 22. septembra štyridsať obrazov benátskeho majstra 16. storočia Paola Veroneseho. O tri dni neskôr sa začína v Louvri prehliadka diel jeho krajana a skoro vrstovníka Francesca Primaticcia, ktorý pôsobil hlavne na dvore francúzskych kráľov.
Rozkošnícke 18. storočie pripomenú výstavy diel Maurice-Quentina de La Tour vo Versailles a Francoisa Bouchera v Dijone, ktoré sú pripravené k 300. výročiu narodenia obidvoch umelcov.
Hlavnou zimnou akciou v parížskom Grand Palais bude od 13. októbra veľká výstava Turner, Whistler, Monet.
V Lille, ktoré bolo na tento rok spolu s Janovom vymenované za európsku kultúrnu metropolu, sa už tento víkend začína výstava 300 diel mexických umelcov z rokov 1910 až 1960. Sú medzi nimi niektoré diela známych muralistov Diega Riveru a Davida Alfara Siqueirosa, ktoré neboli v Európe nikdy vystavené.
Do Louvru budú môcť už od zajtra smerovať záujemcovia o starožitnosti. V ponuke bude všetko - od nábytku až po historické šperky. Medzi nimi jednoznačne vyniká Hviezda juhu, ktorú spolu s ďalšími tridsiatimi výnimočnými kúskami ponúka známa klenotnícka firma Cartier. Tento diamant s váhou 128,8 karátu, našli v polovici 19. storočia v Brazílii. Cartier predáva aj do platiny vsadený pár diamantov z indickej Gólkondy, každý váži asi 58 karátov, alebo náhrdelník, ktorý v roku 1937 vytvoril, na zákazku synovca maharadžu z Navánagaru. Cena tohto klenotu, dotvoreného 138 barmskými rubínmi, sa odhaduje na viac než päť miliónov eur. (čtk)